### 5.     Klintegården - retssag - Miljø- og Fødevareklagenævnet

**Åbent**

Sagsnr.: 326-2019-28154       J.nr.: 01.00.00           Dokumentnr.:
326-2021-24311

**Sagstype**

Orientering.

**Resume og sagens baggrund**

Kommunalbestyrelsen besluttede den 27. november 2019, at
være medsagsøger i en retssag mod Miljø- og Fødevareklagenævnet i sagen om
Klintegården. Lejer af arealet har nu ønsket at frafalde sagen. Kalundborg
Kommune har som medsagsøger valgt at tiltræde lejers ønske. Nærværende sag
fremlægges med henblik på at orientere Kommunalbestyrelsen om beslutningen.

**Indstillinger**

Direktøren indstiller at orienteringen tages til
efterretning.

**Behandling**

Økonomiudvalget, Kommunalbestyrelsen.

**Sagsfremstilling**

Sagen blev anlagt i efteråret 2019. Den principale påstand
var, at Kystdirektoratets afgørelse af 7. november 2017 om principiel
dispensation til opførelse af hotelbyggeri og servicefaciliteter inden for
standbeskyttelseslinjen på ejendommen Klintegården, skal fastholdes. Den
subsidiære påstand, at Miljø- og Fødevareklagenævnets afgørelse af 8. marts
2019, hvorefter Kystdirektoratets afgørelse blev ændret til afslag på
dispensation, er ugyldig.

Sagen skulle have været hovedforhandlet den 26. januar 2021.
Lejer kontaktede imidlertid Kalundborg Kommune umiddelbart op til denne dato og
meddelte, at han ønskede at trække sig fra sagen, og ville forsøge at løse
sagen ved en anmodning om dispensation til ministeriet.

Da der var tale om en sag anlagt med Kalundborg Kommune som
medsagsøger valgte Kalundborg Kommune ligeledes at frafalde sagen.

Retten vil inden for den nærmeste fremtid tage stilling til
sagens omkostninger. Der blev oprindelig indgået en aftale med lejer om, at
denne frafaldt det krav han have på tilbagebetaling af indbetalt leje, såfremt
projektet ikke kunne realiseres, således at dette tilgodehavende kunne anvendes
på sagens førelse. Det blev videre aftalt at kommunes andel af sagens
omkostninger ikke ville kunne overskride dette beløb. Sagens forventes på den
baggrund at være udgiftsneutral for kommunen.

**Økonomiske konsekvenser**

Ingen bevillingsmæssige konsekvenser.

**Økonomiudvalgets møde den 10.
februar 2021:**

Økonomiudvalget er orienteret.